b"\n_START_ARTICLE_\nGeorge Gerbner\n_START_SECTION_\nLiv og virke\n_START_PARAGRAPH_\nGerbner var f\xc3\xb8dt i Budapest i Ungarn, og emigrerte som poet til USA i slutten av 1939. Han tok bachelorgrad i journalistikk ved University of California, Berkeley i 1942. Han jobbet i en kort periode som journalist, kommentator og redakt\xc3\xb8r i avisen San Francisco Chronicle f\xc3\xb8r han vervet seg til tjeneste hos US Army i 1943._NEWLINE_Etter krigen arbeidet han som freelancer og underviste i journalistikk ved  El Camino College samtidig som han tok mastergrad (1951). Under arbeidet med sin doktorgradsavhandling i kommunikasjon ved University of Southern California publiserte han artikkel \xc2\xabToward a General Theory of Communication\xc2\xbb, som senere dannet grunnlaget for kultivasjonsteorien. Hans avhandling (1955) vant USC's award for \xc2\xabbest dissertation\xc2\xbb. _NEWLINE_Gerbner arbeidet som dekan ved Annenberg School for Communication at the University of Pennsylvania (1964\xe2\x80\x931989), og var sterkt delaktig i skolens studier i kommunikasjonsteori. I 1968 grunnla han Cultural Indicators Research Project som katalogiserte innhold i amerikansk fjernsynsprogrammer (3000 programmer) og overv\xc3\xa5ket seeres reaksjoner p\xc3\xa5 disse programmene._NEWLINE_Gerbners hovedinteresse var hvordan mediene former v\xc3\xa5r oppfatning av og holdning til vold. Hans begrep \xc2\xabmean world syndrome\xc2\xbb peker p\xc3\xa5 at seere som ser store mengder fjernsynsvold har en tilb\xc3\xb8yelighet til \xc3\xa5 tro at verden er mer grusom og voldelig enn hva den faktisk er._NEWLINE_Fra 1997 arbeidet han som professor i telekommunikasjon ved Temple University. I slutten av november 2005 ble Gerbner rammet av kreft og han d\xc3\xb8de julaften samme \xc3\xa5r hjemme i Philadelphia."